कश्मीर घाटी में पिछले लम्बे अरसे से पाकिस्तान ने छद्म युद्ध छेड़ रखा है । ज़ाहिर है इस युद्ध के लिए परम्परागत तरीक़ों और हथियारों का तो इस्तेमाल नहीं हो सकता । इसे कुछ विशेषज्ञ हज़ार घाव देने वाला युद्ध भी कहते हैं । यानि शत्रु के शरीर पर एक एक कर हज़ार घाव कर दो ताकि वह निस्तेज हो जाए । पाकिस्तान भारत के शरीर पर हज़ार घाव करने के प्रयास में ही लगा हुआ है , क्योंकि आर पार की लड़ाई वह १९४७ से लेकर कारगिल युद्ध तक चार बार कर चुका है लेकिन उसमें सफल नहीं हुआ । हज़ार घाव करने की लड़ाई उसने कश्मीर घाटी के कुछ लोगों को भी शामिल कर लिया है । ये लोग क्षीण अल्पमत के लोग हैं लेकिन इन्होंने कश्मीर घाटी के बहुसंख्यक लोगों को एक प्रकार से बन्धक बना लिया है । बन्धक बने ये लोग कभी हुर्रियत कान्फ्रेंस के लोगों द्वारा जारी किए गए कैलण्डर का पीछा करते हैं , कभी किसी आतंकवादी गुट द्वारा जारी प्रैस विज्ञ्प्ति को पढ़ कर ही लाल चौक सुनसान हो जाता है । बहुत ही गहरी रणनीति से भूमिगत और उनके भूमि के ऊपर विचर रहे समर्थक भय और आतंक का वातावरण बना कर कश्मीर घाटी को बन्धक बनाए हुए हैं । इस प्रकार के वातावरण में समाजविरोधी तत्व धन सम्पत्ति जुटाने और उगाहने के अभियान में जुट जाते हैं । लेकिन यह सब कुछ तब तक ही संभव है यदि सरकार अपवित्र नैक्सस को तोड़ने में असफल रहती है । अब तक भारत सरकार का तरीक़ा किसी भी ढंग से इस अपवित्र आतंकी गठबन्धन से बातचीत करके कोई बीच का रास्ता निकालने का ही रहा है । उससे शान्ति की कुछ समय के लिए लीपापोती तो होती रहती है लेकिन अन्दर पनप रहे कीड़े नहीं मरते । आम जनता और भी ज़्यादा भयग्रस्त हो जाती है । उसको लगता है जब आतंकी गठबन्धन का सरकार कुछ नहीं बिगाड़ पाती तो हमारी क्या बिसात है । कश्मीर घाटी में पिछले तीस साल से यही हो रहा है । वहाँ के स्थानीय राजनीतिज्ञों को इस आतंकी वातावरण से असीम लाभ मिलता है । वे दिल्ली को डराते रहते हैं कि कश्मीर घाटी और दिल्ली के बीच वे ही इस नाज़ुक दौर में सेतु का काम कर सकते हैं । उनके बिना कश्मीर घाटी से संवाद समाप्त हो जायेगा । इस संवाद के लोभ में उनके भ्रष्ट आचरण की ओर कोई ध्यान नहीं देता । आज कश्मीर घाटी में शेख़ अब्दुल्ला का कुनबा भ्रष्टाचार को लेकर इतना बदनाम है कि उनके भ्रष्ट आचरण की सुगन्ध खाने के लिए वहाँ का बच्चा बच्चा तैयार है । लेकिन आप उनके इस भ्रष्टाचार की जाँच नहीं कर्णाटक सकते क्योंकि उनके अनुसार इससे घाटी की स्वायत्तता का हनन होता है । इसी स्वायत्तता की रक्षा करते करते दिल्ली ने घाटी में पाकिस्तान पोषित राक्षस को जेहलम किनारे पसरने दिया ।